ຜູ້​ປະ​ທ້ວງ ຮົງ​ກົງ ປະ​ທະ​ກັບ ຕຳຫຼວດ ໃນ​ການ​ປະ​ທ້ວງ ທີ່​ບໍ່​ໄດ້​ຮັບ​ອະ​ນຸ​ຍາດ
ພວກ​ປະ​ທ້ວງ​ກ່າວ​ວ່າ ພວກ​ເຂົາ​ເຈົ້າ​ບໍ່​ຍອມ​ຈຳ​ນົນ ເຖິງ​ແມ່ນ​​ຈະ​ຢູ່​ພາຍ​ໃຕ້​ການ​ກົດ​ດັນຂອງຕຳຫຼວດກໍ​ຕາມ.
ພວກປະທ້ວງຫຼາຍສິບພັນຄົນ ໄດ້ເດີນຂະບວນໃນ ຮົງກົງ ໃນວັນອາທິດວານນີ້ ອັນເປັນຂີດໝາຍຂອງການເດີນຂະບວນປະທ້ວງ ຕໍ່ຕ້ານສິ່ງທີ່ພວກເຂົາເຫັນວ່າ ເປັນການພະຍາຍາມຂອງປັກກິ່ງ ທີ່ຈະຄວບຄຸມເມືອງນີ້ ຊຶ່ງເປັນການປະທ້ວງໃນທ້າຍສັບປະດາ ລຽນຕິດມາໄດ້ 20 ຄັ້ງແລ້ວ ການປະທ້ວງໃນຄັ້ງຫຼ້າສຸດນີ້ ໄດ້ປະສົບກັບການກີດຂວາງ ຢ່າງແຂງຂັນ ໂດຍເຈົ້າໜ້າທີ່ຕຳຫຼວດ ຜູ້ທີ່ໃຊ້ປືນສີດນ້ຳ ແລະແກັສນ້ຳຕາ ຕອບໂຕ້ພວກປະທ້ວງທັງຫຼາຍ ສ່ວນພວກປະທ້ວງທັງຫຼາຍ ກໍໄດ້ພາກັນອອກມາຢ່າງບໍ່ຂາດສາຍ ເປັນເວລາ 4 ເດືອນຜ່ານມາ ຝ່າຍຕຳຫຼວດ ກໍບໍ່ໄດ້ອະນຸຍາດໃຫ້ມີການປະທ້ວງ ເກືອບວ່າ ທຸກຄັ້ງ ລວມທັງເມື່ອບໍ່ດົນມານີ້ ແລະຍັງໄດ້ປະກາດຫ້າມການໃສ່ໜ້າກາງປົກປິດໜ້າ ຢູ່ໃນສະຖານທີ່ເຕົ້າໂຮມຂອງມະຫາຊົນ ພວກປະທ້ວງ ໄດ້ຮຽກຮ້ອງ 5 ປະການ ທີ່ປະກອບດ້ວຍ ການມີສິດເລືອກຕັ້ງທົ່ວໄປ ການສືບສວນສອບສວນການກະທຳຄວາມຮຸນແຮງຂອງຕຳຫຼວດ ການໃຫ້ອະໄພຍະໂທດແກ່ພວກປະທ້ວງທັງຫຼາຍ ແລະການຖອນອອກທັງໝົດຢ່າງເປັນທາງການ ຕໍ່ສິ່ງທີ່ກໍ່ໃຫ້ເກີດໄຟແຫ່ງການຄັດຄ້ານ ທີ່ໄດ້ເລີ້ມຂຶ້ນໃນຕົ້ນປີນີ້ ເຊັ່ນວ່າ ຮ່າງກົດໝາຍສົ່ງຄົນຮ້າຍຂ້າມແດນ ທີ່ຈະອະນຸຍາດໃຫ້ຈີນແຜ່ນດິນໃຫຍ່ ດຳເນີນຄະດີພວກຄົນທີ່ໄດ້ຖືກຈັບກຸມຢູ່ໃນຮົງກົງ ຊຶ່ງໃນປັດຈຸບັນນີ້ ໄດ້ຖືກຖອນໄປແລ້ວ ພວກປະທ້ວງກ່າວວ່າ ພວກເຂົາເຈົ້າບໍ່ຍອມຈຳນົນ ເຖິງແມ່ນຈະຢູ່ພາຍໃຕ້ການກົດດັນ ຂອງຕຳຫຼວດ ກໍຕາມ ຜູ້ປະທ້ວງຄົນນຶ່ງທີ່ຊື່ວ່າ ກອດຟຣີ ຫຼາວ ຜູ້ທີ່ຕອບຄຳຖາມຕ່າງໆຈາກວີໂອເອ ວ່າ “ຂ້າພະເຈົ້າ ບໍ່ຄຶດເລີຍວ່າ ມັນຜິດກົດໝາຍ ” ວີໂອເອຖາມລາວວ່າ “ເຈົ້າຢ້ານ ແກັສນ້ຳຕາ ຫຼື ລູກປືນຢາງບໍ່?” ລາວຕອບວ່າ “ຢ້ານແທ້ ” ວີໂອເອຖາມອີກວ່າ ສະນັ້ນແລ້ວ ເປັນຫຍັງເຈົ້າ ຈຶ່ງອອກມານະທີ່ນີ້? ລາວຕອບວ່າ “ອັນນີ້ ເປັນສິ່ງທີ່ຂ້າພະເຈົ້າຕ້ອງເຮັດ ” ພວກປະທ້ວງທັງຫຼາຍ ໄດ້ເລັງເປົ້າໝາຍສະເພາະເຈາະຈົງໃສ່ ພວກທຸລະກິດທີ່ເປັນມິດຕໍ່ປັກກິ່ງ ເຊັ່ນ ທະນາຄານ ແລະ ລະບົບລົດໄຟໃຕ້ດິນທີ່ກວ້າງໃຫຍ່ຂອງເມືອງ ຊຶ່ງພວກປະທ້ວງ ກ່າວວ່າ ໄດ້ຍອມຈຳນົນຕໍ່ການກົດດັນຈາກຄະນະລັດຖະບານຮົງກົງ ທີ່ສະໜັບສະໜຸນປັກກິ່ງ ດ້ວຍວິທີຈຳກັດການບໍລິການ ຂອງລະບົບຂົນສົ່ງສາທາລະນະທີ່ປະຊາຊົນຂອງເມືອງນີ້ກາງຕໍ່ຫຼາຍທີ່ສຸດ ເພື່ອພະຍາຍາຢັບຢັ້ງພວກປະທ້ວງ ໃນວັນອາທິດວານນີ້ ພວກປະທ້ວງຍັງໄດ້ຕັ້ງສິ່ງ ກີດກັນຫົນທາງຫຼາຍສາຍ ຊຶ່ງພວກເຂົາເຈົ້າ ກ່າວວ່າ ມັນບໍ່ແມ່ນການທຳລາຍສິ່ງຂອງບ້ານເມືອງ ຫາກແຕ່ເປັນການປ້ອງກັນຕົວ ນາງ ຮີລລາຣີ ຜູ້ປະທ້ວງອີກຄົນນຶ່ງ ກ່າວວ່າ “ແທ້ຈິງແລ້ວ ພວກເຮົາພຽງແຕ່ພະຍາຍາມຕໍ່ໄປ ເພື່ອປົກປ້ອງພວກເຮົາເອງ ຍ້ອນວ່າ ການກີດກັ້ນຫົນທາງທັງໝົດ ແມ່ນເປັນການພະຍາຍາມທີ່ຈະກີດກັນເຈົ້າໜ້າທີ່ຕຳຫຼວດ ເພາະສະນັ້ນ ພວກເຮົາຈຶ່ງສາມາດ ສືບຕໍ່ປົກປ້ອງພວກເຮົາເອງໄດ້ ມັນບໍ່ແມ່ນການກະທຳຂອງຄວາມຮຸນແຮງ ແລະ ເປົ້າໝາຍຂອງພວກເຮົາ ບໍ່ແມ່ນທຳລາຍສິ່ງຂອງ ຫາກແຕ່ພວກເຮົາພຽງປົກປ້ອງພວກເຮົາເອງເທົ່ານັ້ນ ”